DECRETO 55/2016, do 12 de maio, polo que se aproba a transmisión de titularidade dunha antiga caseta de legoeiros situada no punto quilométrico 13+125 da estrada AC-552, na parroquia de Lañas, Arteixo, a prol do Concello de Arteixo.
Consellería de Infraestruturas e Vivenda — III. Outras disposicións — 26/05/2016

A teor do previsto no artigo 9.7 da Lei 8/2013, do 28 de xuño, de estradas de Galicia, os cambios de titularidade poderán incluír estradas, treitos delas, elementos funcionais e/ou espazos da zona de dominio público adxacente.
O Concello de Arteixo solicita á Consellería de Infraestruturas e Vivenda o cambio de titularidade dun inmoble, antiga caseta de legoeiros, situado no punto quilométrico 13+125 da estrada AC-552, en Lañas, Arteixo, de referencia catastral 001901800NH39D0001OL.
Esta caseta de legoeiros é un elemento funcional da estrada de acordo co artigo 6.2.a) da Lei 8/2013, do 28 de xuño, de estradas de Galicia, norma que considera elementos funcionais das estradas as infraestruturas complementarias constituídas por espazos e instalacións destinadas a ordenar, mellorar ou regularizar o sistema xeral de transportes e comunicacións, tales como centros operativos de conservación e explotación, zonas de estacionamento, paradas de autobuses, áreas de servizo, áreas de descanso, zonas de auxilio e atención médica de urxencia, estacións e centros de control, lugares de inspección e pesaxe de vehículos, estacións de contaxe, aparcadoiros disuasorios e calquera outro semellante.
A Axencia Galega de Infraestruturas, de acordo co informe emitido polos servizos competentes, formulou a proposta favorable á transmisión de titularidade dos terreos que ocupa a vivenda, o patio, así como o terreo lindeiro, que supoñen un total de 295,60 m
2
e que determinan a totalidade da superficie.
De conformidade co exposto anteriormente, por proposta da conselleira de Infraestruturas e Vivenda, logo de deliberación do Consello da Xunta de Galicia na súa reunión do día doce de maio de dous mil dezaseis,
Artigo 1
Apróbase a transmisión de titularidade, a prol do Concello de Arteixo, do inmoble, antiga caseta de legoeiros, o patio e o terreo lindeiro, situados no punto quilométrico 13+125 da estrada AC-552, en Lañas, Arteixo, de referencia catastral 001901800NH39D0001OL.
Artigo 2
O Concello de Arteixo deberá levar a cabo as actuacións necesarias ante os organismos oficiais correspondentes para regularizar a titularidade da superficie, da edificación e dos terreos existentes na parcela.
Artigo 3
De acordo co establecido no artigo 9.6 da Lei 8/2013, do 28 de xuño, de estradas de Galicia, o cambio de titularidade será efectivo o día seguinte ao da publicación deste decreto no Diario Oficial de Galicia. A entrega dos bens formalizarase no prazo dos dous meses seguintes a esta publicación mediante a sinatura da correspondente acta de entrega.
Artigo 4
Corresponderanlle ao Concello de Arteixo, a partir da formalización da entrega, todas as actividades de xestión, mantemento, conservación e explotación da superficie, edificación e terreos existentes na parcela, así como o exercicio das funcións que lle poidan corresponder como nova Administración titular.
Disposición derradeira
Este decreto terá efectos desde o día seguinte ao da súa publicación no Diario Oficial de Galicia.
Santiago de Compostela, doce de maio de dous mil dezaseis